**Det trengst fleire profesjonar inn i skulen!**

Fellesorganisasjonen (FO) organiserer barnevernspedagogar, sosionomar, vernepleiarar og velferdsvitarar. Desse profesjonane har utdanning på Bachelornivå med eventuell vidare-utdanning. Profesjonane arbeider mellom anna med miljøterapeutiske tiltak i høve barn med særlege utfordringar og behov. I skulen kan dette for eksempel syne seg som åtferdsvanskar, lærevanskar, emosjonelle vanskar og sosiale utfordringar.

FO meiner at våre profesjonar må trekkast inn i arbeidet og opplæringa kring einskildelevar i skulen. Skulen bør ha tverrfagleg kompetanse, der profesjonane har med seg ulik forståing og handlingskompetanse, noko som fremjar god helse og trivsel. Profesjonane i FO har lang tradisjon med tverrfagleg samarbeid med ulike samarbeidspartnarar og instansar, som BUP, barnevernsteneste, PPT og helsestasjon, noko som kan støtte læraren sitt arbeid i høve den einskilde elev. Alle unge i skulen skal kunne lære uavhengig av økonomisk og sosial bakgrunn. Vi vil arbeide med å fremje eit trygt skulemiljø og førebygge krenkingar, mobbing, trakassering og diskriminering.

Gode tenester vert skapt av gode fagfolk. FO har i samarbeid med Utdanningsforbundet utarbeida ei brosjyre om tverrfagleg arbeid i skulen. Brosjyra handlar om korleis våre profesjonar kan og bør vere ein del av personalet for å skape ein best mogleg skule for alle. I tillegg ynskjer Skulens Landsforbund at våre yrkesgrupper kjem inn i skulen. Det sosial-pedagogiske arbeidet i skulen kan utførast av barnevernspedagogar, sosionomar og vernepleiarar (NOU 2015:2).

**Mobbing og krenking i skulen**

Skulen skal skape eit trygt psykososialt miljø. FO profesjonane må vere ein del av skulen sitt støttesystem. Gjennom tverrfagleg innsats kan vi bidra til å ivareta elevane si fysiske og psykisk helse. Eit godt skulemiljø gir gode resultat og faglege prestasjonar, og det førebygger fråfall i skulen. Våre profesjonane har ein særskild kompetanse på å sjå heilskapen i barnet sitt liv. For å redusere sosiale vanskar og arbeide med inkludering og meistring er det viktig å forstå kva som kan ligge bak åtferd-og samspelsvanskar. Vi kan legge til rette for barn og unge som har ekstra utfordringar med læring og fysiske, psykiske og sosiale utfordringar.

NOU 2015:2, rapporten «Å høre til, Virkemidler for et trygt psykososialt skolemiljø», er eit nyttig og godt verktøy for alle som arbeider med å fremje helse, trivsel og tryggleik i skulen.

**FO krev**:

* at det skal bli oppretta stillingar for FO sine profesjonar i skulen, og at det skal bli lovfesta i opplæringslova
* at det vert utarbeidd tydelege stillingsinstruksar for våre yrkesgrupper i skulen

Uttale frå Fo sitt Representantskap i Sogn og Fjordane

Førde 11.06.2015